Saak laat vaar teen vrou wat Mugabe glo beledig hetMartha O’Donovan. Foto: ANA Die saak teen die Amerikaanse joernalis wat in Zimbabwe in hegtenis geneem is nadat sy pres. Robert Mugabe vroeër glo beledig het, is Vrydag uit ŉ Zimbabwiese hooggeregshof gegooi. Martha O’Donovan, wat Mugabe glo as ŉ “siek en selfsugtige” man beskryf het, is in November verlede jaar by haar blyplek in Harare in hegtenis geneem op aanklag van ondermyning en was ŉ week lank agter tralies. O’Donovan is ŉ week ná haar inhegtenisneming op borgtog van $1 000 vrygelaat nadat sy ontken het dat sy die president ondermyn het. Landdros Rumbidzai Mugwagwa het vroeër aan die polisie opdrag gegee om met “nuwe en relevante inligting” vorendag te kom en gesê die polisie se saak teen O’Donovan het verskeie leemtes. Mugwagwa het Vrydag beveel dat die saak van die hofrol geskrap word. O’Donovan se rekenaars, selfone en ander elektroniese toestelle is glo aan haar terugbesorg.